b'\n_START_ARTICLE_\nWeinviertel\n_START_PARAGRAPH_\nWeinviertel er et regionalt omr\xc3\xa5de i den nord\xc3\xb8stlige del ad den \xc3\xb8strigske delstat Nieder\xc3\xb6sterreich. Mod nord gr\xc3\xa6nser omr\xc3\xa5det til Tjekkiet, mod \xc3\xb8st til Slovakiet langs Morava-floden, mod syd til hhv. Industrieviertel, Mostviertel og Wien samt mod vest til Waldviertel med Manhartsberg som gr\xc3\xa6nse. Navnet kommer af den store vinproduktion, som finder sted i omr\xc3\xa5det.\n_START_SECTION_\nGeografi\n_START_PARAGRAPH_\nNieder\xc3\xb6sterreich er inddelt i fire regioner, og udover Weinviertel er det Industrieviertel, Mostviertel og Waldviertel. Inddelingen har ingen administrativ eller politisk betydning._NEWLINE_Weinviertel har et areal p\xc3\xa5 2.412 km\xc2\xb2 og har en befolkning p\xc3\xa5 123.554 personer pr. 2012.\n_START_SECTION_\nErhverv\n_START_PARAGRAPH_\nWeinviertel er pr\xc3\xa6get af landbrug samt dyrkning af vin. Weinviertel har med ca. 15.800 ha \xc3\x98strigs st\xc3\xb8rste vinomr\xc3\xa5de. Udover landbrug findes ogs\xc3\xa5 industri i form af n\xc3\xa6ringsmidler, byggematerialer og kemiske stoffer. Endvidere er der ogs\xc3\xa5 udvinding af olie og naturgas.'